EY:n perustamissopimuksen 95 artiklan 4 kohdan mukainen ilmoitus

Pyyntö saada pitää voimassa yhteisön yhdenmukaistamistoimenpiteestä poikkeavia kansallisia säännöksiä

(2003/C 100/07)

(ETA:n kannalta merkityksellinen teksti)

1. Alankomaiden kuningaskunnan hallitus antoi 17. tammikuuta 2003 päivätyllä kirjeellä Euroopan yhteisöjen perustamissopimuksen 95 artiklan 4 kohdan mukaisesti komissiolle tiedoksi kansalliset säännöksensä, jotka koskevat lyhytketjuisten kloorattujen parafiinien käyttöä ja jotka on tarkoitus pitää voimassa tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY(1) muuttamisesta kahdennenkymmenennen kerran (lyhytketjuiset klooratut parafiinit) annetun Euroopan parlamentin ja neuvoston direktiivin 2002/45/EY(2) säännöksistä poiketen. Komissio vastaanotti Alankomaiden tiedoksiannon 21. tammikuuta 2003.

2. Perustamissopimuksen 95 artiklan 4 kohdan mukaan "jos sen jälkeen, kun neuvosto tai komissio on toteuttanut yhdenmukaistamistoimenpiteen, jäsenvaltio pitää tärkeistä 30 artiklassa tarkoitetuista taikka ympäristön tai työympäristön suojelua koskevista syistä tarpeellisena pitää voimassa kansalliset säännöksensä tai määräyksensä, jäsenvaltio antaa nämä säännökset ja määräykset sekä perusteet niiden voimassa pitämiselle tiedoksi komissiolle".

3. Perustamissopimuksen 95 artiklan 6 kohdan mukaan "komissio hyväksyy tai hylkää kyseiset kansalliset säännökset tai määräykset kuuden kuukauden kuluessa [...] todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle".

4. Kansallisilla säännöksillä(3) pannaan täytäntöön kesäkuussa 1995 tehty lyhytketjuisten kloorattujen parafiinien käytön asteittaista lopettamista koskeva PARCOM-päätös 95/1, joka puolestaan annettiin maalta peräisin olevan meren pilaantumisen ehkäisemistä koskevan yleissopimuksen (OSPAR-yleissopimuksen) puitteissa. Näissä säännöissä kielletään lyhytketjuisten parafiinien käyttö kolmessa kohteessa eli maalien, pinnoitteiden tai tiivisteiden pehmentimissä, metallintyöstönesteissä sekä kumin, muovien tai tekstiilien palonsuoja-aineena tietyin väliaikaisesti sovellettavin poikkeuksin.

5. Alankomaiden hallitus piti ihmisten terveyden ja ympäristön suojelua koskevista syistä tarpeellisena pitää voimassa kansalliset säännöksensä ja viittasi tässä tarkoituksessa kloorattujen parafiinien ekotoksikologisia vaikutuksia koskevaan tutkimukseen(4). Alankomaiden hallitus ilmoitti näiden säännösten voimassa pitämisen olevan välttämätöntä myös sen takaamiseksi, että Alankomaiden kuningaskunta voi sopimuspuolen asemassa edelleen täyttää OSPAR-yleissopimuksen sekä päätöksen 95/1 mukaiset velvoitteensa.

6. Komissio muistuttaa asianomaisia tahoja siitä, että Alankomaiden tiedoksiantoa koskevia mahdollisia huomautuksia, jotka vastaanotetaan yli kuukauden kuluttua tämän ilmoituksen julkaisemisesta Euroopan unionin virallisessa lehdessä, ei periaatteessa oteta huomioon. Lisäksi komissio varaa oikeuden välittää sille toimitetut huomautukset Alankomaiden kuningaskunnalle.

7. Lisätietoja tiedoksiannosta on saatavilla seuraavista yhteyspisteistä: Janine van Aalst ( puhelin (31-70) 351 93 06 ), Wini Broadbelt ( puhelin (31-70) 351 83 68 )

Yhteyshenkilö Euroopan komissiossa: Giovanni Indirli Euroopan komissio Yritystoiminnan pääosasto

Yksikkö E3 "Kemikaalit"

AN 88 4/39 B - 1049 Bruxelles/Brussel puhelin (32-2) 295 12 65 faksi (32-2) 295 02 81 sähköposti: giovanni.indirli@cec.eu.int

(1) EYVL L 262, 27.9.1967, s. 201.

(2) EYVL L 177, 6.7.2002, s. 21.

(3) Lyhytketjuisten kloorattujen parafiinien käytön kieltämistä koskevista säännöistä 3. marraskuuta 1999 tehty päätös (kloorattuja parafiineja koskeva päätös, kemikaalilaki (WMS)), Staatsblad van het Koninkrijk der Nederlanden, Jaargang 1999, 478.

(4) "Ecotoxicological advice on chlorinated paraffins", D.F. Kalf and E.J. van de Plassche, helmikuu 1996 (tutkimus on tehty seuraavien tahojen toimeksiannosta: Directorate for Environmental Protection, Directorate for Chemicals, External Safety, and Radiation Protection, ja se muodostaa osan seuraavasta hankkeesta: "Existing chemicals: National Program (MAP Milieu, Bestaande Stoffen Nationaal, nr. 601503)").